Andreas Steenberg (RV), 2012-11-20:
Jeg var til møde et andet sted i huset, så jeg løb herned, men jeg kunne forstå, at Dansk Folkeparti gjorde det meget hurtigt, så jeg nåede ikke ned i tide til at komme ind i rækkefølgen efter Dansk Folkeparti.
Jeg har efterhånden lidt svært ved at forstå, hvad der er op og ned i Venstres økonomiske politik.
Dengang Venstre var i regering, lavede man en midlertidig pulje til nedrivning af boliger i landdistrikter.
Da Venstre så skulle fremlægge et finanslovudspil for 2012, havde man ikke valgt at tage den her pulje med, fordi den jo altså var midlertidig.
Så kommer man i opposition, og nu er der lige pludselig penge til at gøre den her pulje permanent.
Hvis man så går ind i Venstres finanslovudspil og ser på, hvor pengene skal komme fra, kan man se, at de skal komme fra 600 mio. kr., der skal spares på statens budget, og det kommer oven i en besparelse på 2 mia. kr., som skulle finansiere boligjobordningen.
Og vi har jo lige hørt fra fru Louise Schack Elholm, at man ikke har nogen konkrete forslag med hensyn til de der 600 mio. kr., man vil spare på statens budget.
Man vil meget, meget gerne være konkret, med hensyn til hvad pengene skal gå til, men med hensyn til hvor pengene skal komme fra, er man overhovedet ikke konkret.
Oven i det har Venstre jo lige holdt landsmøde – tror jeg, det hedder – hvor man nu er gået fra 0,8 pct. vækst i det offentlige forbrug til nulvækst.
Det er jo sådan, at der kommer flere kræftpatienter og flere ældre, og jeg går ikke ud fra, at de skal have deres behandling skåret væk.
Så et eller andet sted må der jo så skulle spares, for at man kan blive ved med at behandle alle i sundhedsvæsenet, når der nu samlet set skal være nulvækst.
Igen her vil jeg sige, at der jo er ikke nogen som helst, der aner, hvor Venstre vil spare på det henne, og der er jo heller ikke nogen som helst, der aner, om den her nedrivningspulje kan blive bevaret, når nu der skal være nulvækst i den offentlige sektor.
Så jeg må sige, at det hele virker meget utroværdigt, og at det sejler.
Jeg har meget svært ved at se, hvad der er hoved og hale i Venstres økonomiske politik.
Vi har meget store underskud i øjeblikket.
Regeringen har så valgt i den her finanslov at prioritere uddannelse og anden hjælp til arbejdsløse.
Vi har ikke kunnet finde penge til at gøre den her midlertidige pulje permanent, og det kunne Venstre som sagt heller ikke, da Venstre havde magten.
Og med den her nulvækst tror jeg altså ikke på, at Venstre får fundet penge til at lave en pulje på 100 mio. kr. årligt, altså hvis de får magten igen.
Tidligere i dag har vi haft et lovforslag, hvor vi foreslår at omfordele de 100 mio. kr., der går til områdefornyelse og byfornyelse, så landdistrikterne får adgang til to tredjedele.
Regeringen vil også fremsætte et lovforslag, der lemper kommunernes mulighed for at gøre helårsboliger til fritidsboliger.
Regeringen vil også komme med et lovforslag, der styrker kommunernes mulighed for at kræve, at boliger vedligeholdes af udlejerne.
Det skal bekæmpe de her Låsby-Svendsen-eksempler, som vi har hørt mange af.
Samlet set kan vi ikke støtte Venstres forslag i dag, fordi det var en midlertidig pulje og vi ikke har økonomi til at videreføre den, og jeg synes heller ikke, at Venstre i beslutningsforslaget har fremlagt konkret finansiering til de her 100 mio. kr. i puljen.